Etsintäkuulutettu vankikarkuri pinkoi poliisia pakoon – pudotti pakoreitille henkilöpaperinsa ja puukon - Rikos - Uutiset - MTV.fi
Etsintäkuulutettu vankikarkuri pinkoi poliisia pakoon – pudotti pakoreitille henkilöpaperinsa ja puukon
Rikos Julkaistu 24.12.2017 09:32
Etsintäkuulutettu vankikarkuri on jäänyt kiinni poliisitarkastuksessa Riihimäellä. Puukon kanssa liikkunut ja väärät henkilötiedot antanut mies oli jättänyt palaamatta vankilomalta yli kolme viikkoa sitten.
Poliisipartio päätti tarkistaa Peltosaaren kaupunginosassa liikkuneen miehen henkilöllisyyden erään poliisitehtävän takia. Partion tullessa miehen kohdalle hän lähti juoksemaan karkuun, kertoo Hämeen poliisilaitos tiedotteessaan.
Partio jalkautui ja saavutti miehen pienen juoksukilvan päätteeksi. Mies kertoi nimensä ja henkilötietonsa, jotka eivät täsmäneet. Poliisipartio tarkasti miehen pakoreitin ja sen varrelta löytyi henkilökortti ja puukko. Mies myönsi molempien kuuluvan hänelle.
Karkuun lähtemisen syy ja henkilötietojen valehtelukin selvisi, sillä mies oli etsintäkuulutettu. Hän oli jäänyt palaamatta vankilomilta marraskuun lopulla Helsingin vankilaan. Epäillyn hallusta löytyi myös pieni määrä huumausainetta.
Miestä epäillään huumausaineen käyttörikoksesta, toisen vahingoittamiseen soveltuvan esineen hallussapidosta ja väärän henkilötiedon antamisesta. Hänet toimitettiin Riihimäen vankilaan.
22-vuotiaan kortti hyllylle joulun menoliikenteessä: Ohitteli ja ajoi vasenta kaistaa hurjalla ylinopeudella Annukalla on kymmenes joulu vankilassa: "Ikävä kyllä tämä tuntuu jo kotoisalta"